用石桂陽韵謝左判官陳司理見寄
作者：華鎮
朝代：宋

paragraphs: 曾挹清談僕屢更，解頤聊足慰平生。
共觀雲物懷虞帝，爲引漁翁問屈平。
一逐曉風分客路，兩逢春雨暗山城。
寒林不見遷鶑語，古壁多逢逐客名。
懷寄遠隨賢守句，愛忘深識故人情。
參軍筆力湘山峭，幕府辭源峽水傾。
刻燭賦詩曾有意，臨池掃帚未能精。
强將西缶臨風擊，終遜玲瓏戛玉聲。